REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/22-22

8. februara 2022. godine

B e o g r a d

ZAPISNIK

12. SEDNICE ODBORAZA ZDRAVLjE I PORODICU

ODRŽANE 2. FEBRUARA 2022. GODINE

Sednica je počela u 9,00 časova.

Sednici je predsedavao ass. dr sci. med. Darko Laketić, predsednik Odbora.

Sednici su prisustvovali članovi Odbora: Dragana Branković Minčić, Nevena Đurić, Marko Bogdanović, Milica Nikolić, Nataša Ivanović, dr Vesna Ivković, Zagorka Aleksić.

Sednici Odbora je prisustvovao zamenik odsutnog člana Odbora: Olivera Ognjanović (Rajka Matović), Vesna Krišanov (dr Dragana Barišić), Ana Miljnić (Slađana Nikolić), Marina Mirković (Sofija Maksimović).

Sednici nije prisustvovala član Odbora: Nikola Radosavljević, Svetlana Milijić, prof. dr Goran Tasić, Borisav Kovačević, dr Emeše Uri i kao ni njihovi zamenici.

Sednici su prisustvovali iz Ministarstva zdravlja: prof. dr Predrag Sazdanović, državni sekretar, dr Goran Stamenković, pomoćnik ministra zdravlja u Sektoru za inspekcijske poslove i viši savetnik Mirjana Veljković.

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o izmeni Zakona o predmetima opšte upotrebe, koji je podnela Vlada, u načelu;

2. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 11. sednice Odbora, koja je održana 20. januara 2022. godine

**Prva tačka dnevnog reda** – Razmatranje Predloga zakona o izmeni Zakona o predmetima opšte upotrebe, koji je podnela Vlada, u načelu;

Predsednik Odbora ass. dr sci. med. Darko Laketić je podsetio da je Vlada podnela Narodnoj skupštini ovaj predlog zakona 21. januara 2022. godine, a predlog da se donese po hitnom postupku kako bi se ispunile međunarodne obaveze i uskladili propisi sa propisima Evropske unije, odnosno ispunila merila za otvaranje pregovora u Poglavlju 1, Pregovaračkog procesa Republike Srbije za dobijanje statusa države članice EU, Vlada je podnela je 28. januara 2022.godine. Otvorio je pretres i reč je dao predstavnicima predlagača zakona.

Prof. dr Predrag Sazdanović, državni sekretar, ukratko je obrazložio razlog za izmenu Zakona o predmetima opšte upotrebe koji je donet u aprilu 2019. godine, koji uređuje pojam predmeta opšte upotrebe, uslove zdravstvene ispravnosti, odnosno bezbednosti koje moraju da ispunjavaju predmeti opšte upotrebe koji se isporučuju na tržište, a u svrhu obezbeđenja visokog nivoa zaštite života i zdravlja ljudi i životne sredine, kao i zaštite interesa potrošača i obezbeđenja slobodnog kretanja robe. Naveo je da je Zakon usklađen sa relevantnim propisima EU u meri u kojoj je to moguće u ovom trenutku, i da za većinu zakona koji su usaglašeni postoji period prilagođavanja sa propisima EU. U tom smislu u junu 2021. godine, Evropska komisija je u svojim komentarima dostavljenim Pregovaračkoj grupi 1, ukazala da je neohodno uklanjanje prelazne odredbe propisane članom 120. Zakona o predmetima opšte upotrebe (označavanje proizvoda Srpskim znakom usaglašenosti u prelaznom periodu). Radi se o brisanju odredbe zakona koja u ovom trenutku ne proizvodi pravno dejstvo, i kako se odnosi na oblast igračaka, time se podiže nivo kontrole kvaliteta ove robe na tržištu.

Predsednik odbora ass. dr sci. med. Darko Laketić je dodao da država na najbrži način uspostavlja sve mehanizme za dobijanje statusa države članice. Otvaranjem ovog poglavlja država Srbija će mnogo dobiti u smislu bezbednosti određenih proizvoda i u skladu sa tim je i sadašnja izmena Zakona o predmetima opšte upotrebe.

Pošto nije više bilo prijavljenih za reč, predsednik Odbora je zaključio pretres i predložio da Odbor prihvati Predloga zakona o izmeni Zakona o predmetima opšte upotrebe, u načelu.

Odbor je, u skladu sa članom 155. stav 2. Poslovnika Narodne skupštine, odlučio jednoglasno (12 prisutnih narodnih poslanika) da predloži Narodnoj skupštini da prihvati Predlog zakona o izmeni Zakona o predmetima opšte upotrebe, u načelu.

Za izvestioca Odbora na sednici Narodne skupštine određen je ass. dr sci. med. Darko Laketić, predsednik Odbora.

**Druga tačka dnevnog reda** – Razno

Povodom ove tačke dnevnog reda nije bilo predloga ni diskusije.

Sednica je završena u 9,20 časova.

SEKRETAR PREDSEDNIK

Božana Vojinović Ass.dr sci. med. Darko Laketić, s.r.